Rapport mill-Kummissjoni lill-Kunsill u lill-Parlament Ewropew - L-impatt mistenni tal-artikolu 122a tad-direttiva 2006/48/KE /* KUMM/2010/0262 finali */





[pic] | IL-KUMMISSJONI EWROPEA | Brussel 28.5.2010 KUMM(2010)262 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW L-IMPATT MISTENNI TAL-ARTIKOLU 122A TAD-DIRETTIVA 2006/48/KE RAPPORT MILL-KUMMISSJONI LILL-KUNSILL U LILL-PARLAMENT EWROPEW L-IMPATT MISTENNI TAL-ARTIKOLU 122A TAD-DIRETTIVA 2006/48/KE 1. It-titolizzazzjoni hija mudell ta' negozju li fih emittent[1] jitrasferixxi self u assi ta' kreditu riskjużi oħra lill-investituri fil-forma ta' segmenti. Dawn is-segmenti jirrappreżentaw pretensjonijiet fuq assi titolizzati ta' superjorità differenti, fejn is-superjorità tiddetermina f'liema ordni t-telfiet li jseħħu fuq l-assi titolizzati jaffettwa lill-investituri fi kwalunkwe mis-segmenti differenti. Mis-sajf tal-2007, is-swieq tat-titolizzazzjoni kellhom diffikultajiet kbar minħabba t-telf kbir mhux mistenni fuq it-titolizzazzjonijiet ta' self fuq ipoteki u qed jirkupraw bil-mod u parzjalment biss. Minħabba li dawn id-diffikultajiet affettwaw ħafna s-sistema finanzjarja u l-ekonomija in ġenerali, huwa importanti li r-regolamentazzjoni tindirizza l-kawżi prinċipali ta' dan it-telf kbir mhux mistenni f'ċertu titolizzazzjonijiet. Waħda mill-kawżi prinċipali tista' tkun identifikata bħala nuqqas ta' prattiki sodi ta' sottoskrizzjoni ta' self min-naħa tal-emittenti li ġara minħabba li investituri professjonali[2] fis-segmenti ta' titolizzazzjoni, ma eżerċitawx id-diliġenza dovuta fl-investimenti tagħhom u għalhekk ma imponewx dixxiplina effikaċi fuq l-emittenti. 2. L-Artikolu 122a[3] jimponi rekwiżiti fuq l-istituzzjonijiet ta' kreditu fl-Unjoni Ewropea sabiex jiżgura li huma jinvestu biss f'titolizzazzjonijiet fejn ikunu applikaw b'mod xieraq id-diliġenza dovuta u fejn l-oriġinaturi għandhom l-inċentiv li jaġixxu b'diliġenza fis-sottoskrizzjoni tas-self li għandu jkun titolizzat. L-artikolu jobbliga wkoll lill-istituzzjonijiet ta' kreditu – meta huma stess ikunu l-oriġinaturi – biex jipprovdu l-iżvelar tal-informazzjoni rilevanti meħtieġa għad-diliġenza dovuta tal-investituri. L-Artikolu għadda minn tibdiliet sostanzjali matul il-proċess leġiżlattiv u ma twettqet l-ebda valutazzjoni tal-impatt dwar id-dispożizzjonijiet finali tiegħu, anke minħabba l-kundizzjoni diffiċli li kienu fiha s-swieq tat-titolizzazzjoni. B'mod partikolari, matul il-proċess leġiżlattiv, kien hemm tħassib dwar l-effikaċja ta' wieħed mill-elementi tiegħu, ir-rekwiżit għall-emittenti tat-titolizzazzjonijiet biex iżommu skopertura għat-titolizzazzjoni ("ir-rekwiżit ta' ritenzjoni") sabiex ikollhom inċentiv jagħtu self b'diliġenza. Dan it-tħassib wassal għall-inklużjoni tad-dispożizzjoni li ġejja: "Sal-31 ta' Diċembru 2009, il-Kummissjoni għandha tirrapporta dwar l-impatt mistenni tal-Artikolu 122a, u għandha tressaq dak ir-rapport lill-Parlament Ewropew u lill-Kunsill, flimkien ma' kwalunkwe proposti xierqa. Il-Kummissjoni għandha tagħmel ir-rapport tagħha wara konsultazzjoni mal-Kumitat tas-Superviżuri Bankarji Ewropej (KSBE). Ir-rapport għandu jikkunsidra b’mod partikolari, jekk ir-rekwiżit ta’ ritenzjoni minima skont l-Artikolu 122a(1), iwassalx għall-objettiv tal- allinjament aħjar bejn l-interessi tal-oriġinaturi jew l-isponsors u l-investituri u jsaħħaħx l-istabbiltà finanzjarja u jekk żieda fil-livell minimu ta’ ritenzjoni tkunx xierqa meta wieħed iqis l-iżviluppi internazzjonali."[4] 3. Għalhekk, ir-rapport jipprovdi valutazzjoni f'livell għoli tal-impatt kumplessiv tal-Artikolu 122a (Taqsima 1 tar-rapport) u mbagħad iqis il-kwistjonijiet dwar l-effikaċja tar-rekwiżit ta' ritenzjoni u dwar kemm hu xieraq li jiżdied il-livell minimu tiegħu (Taqsima 2). It-Taqsima 3 tar-rapport tagħmel il-konklużjonijiet. Hemm Anness għal dan ir-rapport li jiddiskuti suġġerimenti tekniċi magħmula mill-KSBE għat-titjib ta' aspetti speċifiċi tar-regola tar-ritenzjoni. Il-Kummissjoni tinnota li hija meħtieġa tagħmel dan ir-rapport qabel ir-rekwiżit rilevanti tad-direttiva jkollu jiġi implimentat fil-leġiżlazzjoni tal-Istati Membri. Konsegwentement, dan ir-rapport jiddiskuti l-impatt mistenni tar-rekwiżit u l-vantaġġi mistennija jekk jiżdied il-livell minimu ta' ritenzjoni, iżda ma jistax jibbaża fuq esperjenza konkreta bl-applikazzjoni ta' dan ir-rekwiżit. IMPATT KUMPLESSIV MISTENNI TAL-ARTIKOLU 122A 4. L-impatt mistenni tal-Artikolu 122a għandu jkun ivvalutat bi tqabbil mas-sitwazzjoni li jinsabu fiha bħalissa s-swieq tat-titolizzazzjoni. Qabel il-kriżi, it-titolizzazzjoni kienet meqjusa sew bħala stabbilizzatur tas-sistema finanzjarja. Kienet ikkunsidrata bħala parti ewlenija fi proċess iktar effiċjenti tal-allokazzjoni tal-kreditu billi tifrex ir-riskju tal-kreditu fuq grupp ta' investituri usa' u aktar varjat aktar milli tikkonċentra fuq il-karti tal-bilanċ tal-bank. Għalhekk, is-sistema bankarja u finanzjarja u kumplessiva kellhom kunu iktar reżiljenti, kellhom jiġu evitati fallimenti kbar tal-banek u ċ-ċikli tal-kreditu kellhom jimxu mingħajr wisq intoppi. Madanakollu, irriżulta li l-grad tat-tixrid tal-livell ta' riskju kien 'il bogħod ferm milli jilħaq il-miri tiegħu. Minflok, ħafna drabi banek oħra spiċċaw iżommu t-titolizzazzjonijiet, direttament jew indirettament, sikwit mingħajr ma fehmu sew ir-riskju li jkunu qed jiddiversifikaw ruħhom fih. 5. It-titolizzazzjoni ħolqot ukoll problemi serji prinċipal/aġent ta' inċentivi allinjati ħażin bejn l-emittenti u l-investituri finali. Minħabba li r-tiskji għaddew tul il-katina tal-proċess, dawk li kienu fl-aħjar pożizzjoni biex iżommu sottoskrizzjoni ta' self u standards ta' monitraġġ prudenti, kienu aktar iffukati fuq il-massimizzazzjoni tat-tariffi. Barra minn hekk, ħafna mill-investituri fl-aħħar tal-katina tal-proċess, naqqsu milli jeżerċitaw id-diliġenza dovuta xierqa u ddependew wisq fuq l-aġenziji ta' klassifikazzjoni tal-kreditu għall-valutazzjonijiet tar-riskju tagħhom. Parti minn din id-dipendenza żejda fuq l-aġenziji ta' klassifikazzjoni tal-kreditu rriżultat mill-kumplessità dejjem tiżdied tal-prodotti u mill-iżgurar taltal-kapaċitajiet analitiċi interni. Fil-livell tal-aġenziji tal-klassifikazzjoni tal-kreditu, il-metodoloġiji u l-inputs ta' dejta żbaljati kienu ħafna drabi użati biex jingħataw il-klassifikazzjonijiet, u l-investituri li ddependew fuqhom mhux dejjem kellhom kapaċitajiet analitiċi suffiċjenti u informazzjoni biex jiddubitaw il-klassifikazzjonijiet tal-aġenziji u biex jivvalutaw l-investimenti huma stess. 6. Il-ħruġ qawwi globali tat-titolizzazzjoni żdied drammatikament minn kważi xejn fil-bidu tas-snin disgħin (1990s) sakemm laħaq l-ogħla livell ta' kważi $ 5 triljun fl-2006. Minn dak iż-żmien lil hawn, il-volumi naqsu ħafna. Filfatt, it-titolizzazzjoni privata fl-Istati Uniti appoġġata minn ipoteki (għal kuntrarju ta' dik sponsorjata mill-gvern), waqgħet u ġiet kważi fix-xejn. Din il-waqgħa kienet parzjalment ikkawżata minn żieda rampanti fil-ħruġ Ewropew ta' titoli – li madanakollu huwa kompost kważi biss minn titoli miżmuma mill-emittenti għall-użu bħala kollateral sabiex ikollhom aċċess għall-faċilitajiet ta' likwidità tal-bank ċentrali. Il-ħruġ ta' titolizzazzjoni li mhix kollateralizzata mill-beni immobbli baqa' pjuttost qawwi, għal darb'oħra appoġġat mill-faċilitajiet tal-bank ċentrali. Min-naħa l-oħra, għalkemm il-prestazzjoni ta' self sottostanti għall-biċċa l-kbira tat-titolizzazzjonijiet mhux appoġġati minn ipoteki[5] hija mistennija li tiddeterjora, l-investituri professjonali għadhom jidhru relattivament komdi b'dawn it-titoli. Parti kbira minn dan il-livell ta' kumdità tista' tkun minħabba t-twemmin li l-istrutturi u d-dinamiki tal-prestazzjoni qed jinftiehmu aħjar u minħabba l-fatt li l-emittenti jidhru li investew sostanzjalment fl-ishma tal-kumpanija li huma jmexxu jiġifieri, iżommu porzjon tar-riskju tal-iskoperturi li ttitolizzaw. 7. F'dan l-isfond, il-Kummissjoni tistenna li l-impatt tal-Artikolu 122a fuq it-titolizzazzjonijiet, se jkun wieħed pożittiv. L-Artikolu se jgħin biex ikunu allinjati aktar mill-qrib l-inċentivi tal-emittenti u l-investituri u b'hekk it-titolizzazzjoni ssir iktar soda u titqanqal kunfidenza ġdida f'dan is-sors ta' finanzjament. Il-konsegwenza aħħarija tista' tkun li jerġa' jkun hemm ritorn għal volumi kbar ta' titolizzazzjonijiet u bħala sors ta' finanzjament mill-ġdid tas-self tas-settur finanzjarju lill-ekonomija reali, madanakollu filwaqt li jkunu evitati l-eċċessi li kienu evidenti matul il-kriżi[6]. L-approċċ tal-Artikolu 122a huwa mifrux fuq tliet fergħat: l-ewwel, l-investituri bankarji jeħtieġ li jikkonformaw (u s-superviżuri jeħtieġ li jiċċekkjaw il-konformità) mal-lista ta' miżuri li għandhom jittieħdu biex tkun żgurata d-diliġenza dovuta. Dawn il-miżuri meħtieġa jinkludu li l-investitur jagħmel testijiet li jiċċekkjaw l-istress fuq it-titoli li jixtri, billi jifli l-portafoll sottostanti tas-self. It-tieni, l-oriġinaturi bankarji għandhom jiżguraw li l-investituri għandhom disponibbli l-informazzjoni neċessarja għad-diliġenza dovuta. It-tielet, l-emittenti tat-titolizzazzjonijiet għandhom iżommu interess ekonomiku fit-titolizzazzjonijiet "tagħhom" ta' mhux inqas minn 5%. It-tliet fergħat tal-approċċ flimkien għandhom l-għan li jiżguraw allinjament tal-interessi bejn l-investituri u l-oriġinaturi, billi jiżguraw 8. li l-investituri ma jinvestux b'għajnejhom magħluqa f'dak li fil-verità huma ma jifhmux; 9. li l-investituri jkunu kapaċi jeżerċitaw dixxiplina fuq l-emittenti; kif ukoll 10. li l-oriġinaturi jżommu flushom ukoll f'riskju u ma jkollhomx inċentiv li jittitolizzaw self ħażin 11. Filwaqt li jipproduċu benefiċċji f'termini ta' inċentivi allinjati u b'hekk ikun evitat li jittieħed riskju eċċessiv, l-Artikoli 122a se jimplika wkoll spejjeż addizzjonali għat-titolizzazzjonijiet. Dawn l-ispejjeż jirriżultaw minħabba li l-emittenti jridu jiżvelaw informazzjoni, l-investituri jridu jonfqu riżorsi fuq id-diliġenza dovuta, u fl-aħħar l-emittenti jridu jiffinanzjaw riskju għat-titolizzazzjonijiet tagħhom stess. Il-Kummissjoni tistenna li dawn l-ispejjeż addizzjonali jkunu l-ogħla għall-mudelli tan-negozju fejn il-prattiki rigward żvelar, diliġenza dovuta u ritenzjoni tar-riskju ma kinux adegwati qabel il-kriżi. Madanakollu, l-ebda waħda minn dawn l-ispejjeż addizzjonali ma tista' tkun meqjusa ekwivalenti għat-telfiet tal-benesseri soċjali. Parti minnhom huma spejjeż imġarrba minn attur ekonomiku wieħed li kieku kien ikollhom jiġġarrbu minn attur ekonomiku ieħor. B'mod partikolari, billi jinvesti f'titolizzazzjonijiet tiegħu stess, l-emittent iġarrab sempliċement spejjeż f'termini ta' finanzjament ġdid u potenzjalment iġarrab telfiet tak-kreditu li kieku jiġġarrbu mill-investituri tat-titolizzazzjoni. Konsegwentement, ir-ritenzjoni mill-emittent tinvolvi spejjeż reali biss jekk l-emittent ikollu spejjeż partikolarment għoljin tal-finanzjament talli hu stess iżomm xi riskji tat-titolizzazzjoni, li jista' jkun il-każ ta' xi emittenti mhux bankarji tat-titolizzazzjonijiet. F'dawk iċ-ċirkustanzi, jista' jkun hemm inqas kompetizzjoni fost dawk li jsellfu li potenzjalment tinvolvi spiża reali tar-ritenzjoni tar-riskju. 12. B'mod partikolari, l-iżvelar u d-diliġenza dovuta jinvolvu spejjeż reali ta' tranżazzjoni għall-mudell tan-negozju tat-titolizzazzjoni. Filwaqt li fil-proċedura normali tal-banek, bank jevalwa self u jagħmel deċiżjonijiet ta' self, u jżomm is-self fuq il-kotba tiegħu sal-maturità, il-mudell tat-titolizzazzjoni mill-inqas jinvolvi lill-investitur bħala parti ulterjuri li għandha twettaq analiżi addizzjonali bbażata fuq żvelar offrut mill-emittent. Dawn l-ispejjeż ma jistgħux jiġu evitati jekk il-mudell tat-titolizzazzjoni jitwettaq b'mod tajjeb u d-Direttiva, billi timponi standard minimu għall-iżvelar u d-diliġenza dovuta, sempliċiment iżid l-ispiża tat-titolizzazzjoni f'ċirkustanzi meta l-attività kieku ma kinitx issir bir-rigorożità dovuta. Għal dik ir-raġuni, l-ispejjeż addizzjonali tat-tranzazzjoni mġarrba mill-emittenti u l-investituri, flimkien ma' dawk li jirriżultaw mis-superviżjoni pubblika tal-konformità mar-rekwiżiti huma bbilanċjati mill-benefiċċji soċjali ta' mudell ta' negozju tat-titolizzazzjoni li huwa iktar reżiljenti. L-EFFIKAċJA TA' LIVELL MINIMU TA' RITENZJONI 13. Il-Kummissjoni tqis, f'konformità mal-parir li rċeviet mill-KSBE, li m'hemmx livell wieħed u lanqas forma waħda ta' ritenzjoni li huma l-aħjar [7] għat-titolizzazzjonijiet kollha Minħabba li l-objettiv ta' ritenzjoni mill-emittent huwa allinjament tal-interess tiegħu ma' dak tal-investitur, l-element ewlieni tal-aħjar livell ta' ritenzjoni huwa l-allinjament ħażin potenzjali ta' inċentivi li jeżistu f'titolizzazzjoni partikolari. L-allinjament ħażin potenzjali għandu jkun meqjus f'termini tal-opportunitajiet għall-emittent li jagħżel assi, li jikkumbinahom f'titolizzazzjoni u li jistruttura t-tranżazzjoni b'mod li jkabbar il-qligħ tiegħu akkost tal-investituri. Il-kwistjoni deċiżiva hija dwar il-limitu safejn l-investitur huwa kapaċi jifhem il-profil tar-riskju u l-benifiċċju tat-titolizzazzjoni. F'estrem wieħed, jekk l-investitur potenzjali ma kellu l-ebda informazzjoni jew fehim tar-riskju u l-benefiċċji tat-titolizzazzjoni, l-aħjar soluzzjoni tkun li l-emittent potenzjali jżomm huwa stess ir-riskji u l-benefiċċji kollha tal-assi, jiġifieri li l-ewwel nett ma jittitolizzax l-assi. Inkella jkun hemm inċentiv qawwi għall-emittent biex jinganna lill-investituri li ma jafux dwar ir-riskju veru. 14. Jekk f'estrem ieħor, l-emittent ma kellu l-ebda vantaġġ informazzjonali meta mqabbel mal-investitur dwar ir-riskji ta' kull wieħed mill-assi sottostanti, ma jistax isir allinjament ħażin tal-interessi u r-ritenzjoni tar-riskju ma tkun bżonnjuża. Ovvjament, l-ebda minn dawn iż-żewġ estremi mhu realistiku fit-titolizzazzjoni reali . Li huwa żgur hu li l-emittent kważi dejjem ikollu vantaġġ komparattiv fuq l-investitur rigward l-aċċess għal informazzjoni u l-kapaċità biex jevalwa l-informazzjoni. L-emittent ikun ħafna drabi ħareġ is-self huwa stess u possibilment ikollu esperjenza ta' snin twal fis-settur rilevanti tas-suq filwaqt li l-investitur jista' jixtri biss inċidentalment titolizzazzjoni tas-self rispettiv sabiex jinkludiha f'portafoll diversifikat. 15. Bħala kumpens għall-iżvantaġġ strutturali komparattiv tal-investitur f'termini ta' aċċess għal informazzjoni u kapaċità li jevalwa l-informazzjoni, ir-ritenzjoni se tkun importanti biex jiġu allinjati l-interessi. L-ammont eżatt u l-forma tar-ritenzjoni madanakollu jiddependu mill-kobor ta' dan l-iżvantaġġ. Titolizzazzjonijiet differenti jipproduċu asimetriji ta' informazzjoni differenti, li jiddependu pereżempju mit-tipi tal-assi sottostanti li jvarjaw minn self lill-kumpaniji li jippubblikaw informazzjoni finanzjarja komprensiva, fuq naħa waħda tal-ispettru, għal, min-naħa l-oħra, self individwali jew self li jiffinanzja proġetti strutturati kumplessi bi ftit informazzjoni disponibbli għall-pubbliku. Għalhekk, titolizzazzjonijiet differenti jistgħu jirrikjedu miżuri ta' ritenzjoni differenti sabiex iseħħ allinjament ta' interessi li jikkumpensaw għal asimetriji ta' informazzjoni. F'kull każ speċifiku, l-aħjar ammont u forma ta' ritenzjoni se jiddependu minn għadd ta' fatturi li jew huma diffiċli biex jitkejlu jew huma kwalitattivi, b'tali mod li mhux fattibbli li jkun stabbilit approċċ formulajku biex ikun determinat l-aħjar livell ta' ritenzjoni fid-direttiva. 16. Għalhekk, id-direttiva tirrikjedi biss livell minimu moderat ta' ritenzjoni u tirrikjedi li l-investituri jevalwaw espliċitament il-politika ta' ritenzjoni adottata mill-emittent. Dan min-naħa l-oħra jfisser li investituri m'għandhomx jixtru titolizzazzjonijiet meta l-livell ta' ritenzjoni, anke jekk jilħaq il-livell minimu meħtieġ ta' 5%, ma jkunx biżżejjed fid-dawl tat-trasparenza tar-riskji sottostanti. Konsegwentement, il-livelli ta' ritenzjoni reali jistgħu jkunu ogħla mill-minimu rikjest. 17. Il-kunsiderazzjoni li l-livelli ta' ritenzjoni għandhom ivarjaw fit-titolizzazzjonijiet kollha hija konsistenti mal-firxa wiesgħa ta' livelli ta' ritenzjoni li teżisti f'titolizzazzjonijiet reali, livelli li jvarjaw minn kważi xejn għal 100%, fl-liema każ, l-assi sottostanti jistgħu jkunu ggarantiti b'mod sħiħ mill-emittent. Evidenza ddettaljata dwar livelli ta' ritenzjoni hija differenzjata skont it-tip ta' tranżazzjoni u l-oriġini hu inkluż fir-rapport tal-KSBE. F'termini tal-impatt tar-rekwiżit ta' ritenzjoni, ta' min wieħed jinnota li r-rekwiżit ma jimponi l-ebda limitu addizzjonali fuq it-titolizzazzjonijiet meta l-livelli ta' ritenzjoni diġà jkunu ogħla minn 5% indipendetement minn dan ir-rekwiżit. Madanakollu, minn perspettiva politika huwa importanti li jkun rikonoxxut li hemm evidenza li tissuġġerixxi li fl-ewforija ta' qabel il-kriżi, il-livelli ta' ritenzjoni għal ċertu tipi ta' titolizzazzjonijiet tabilħaqq waqgħu f'livelli insostenibbilment baxxi fid-dawl tal-iżvantaġġ strutturali tal-informazzjoni tal-investituri[8]. Għalhekk, livell minimu regolatorju ta' ritenzjoni jidher rilevanti ħafna bħala mekkaniżmu ta' protezzjoni regolatorju għat-titjib tar-reżiljenza tas-suq fi żmien meta jinġemgħu ħafna tibdiliet. Madanakollu, protezzjoni regolatorja bħal din ma għandux ikollha livelli għoljin ħafna. Għal titolizzazzjonijiet relattivament trasparenti, meta l-investituri jkollhom żvantaġġ informazzjonali żgħir, il-minimu moderat ta' 5%, jista' realment jikkostitwixxi livell adegwat. F'dawk is-sitwazzjonijiet, rekwiżit ta' ritenzjoni minimu ogħla jista' jikkostitwixxi limitu regolatorju bla bżonn għall-parteċipanti tas-suq. Rekwiżit ta' ritenzjoni minimu għoli bla bżonn jista' realment ikollu spejjeż reali relatati miegħu jekk emittenti potenzjali differenti ta' titolizzazzjonijiet jaffaċċjaw spejjeż ta' finanzjament differenti ħafna. F'dak il-każ, rekwiżit ta' ritenzjoni ogħla milli huwa meħtieġ jista' potenzjalment jimplika li ċertu emittenti mhux bankarji ma jikkunsidrawx iktar lill-mudell tan-negozju tat-titolizzazzjonijiet bħala wieħed attraenti, li jfisser li jħallu s-suq u b'hekk tonqos il-kompetizzjoni fost dawk li jsellfu. KONKLUżJONIJIET 18. F'termini tal-impatt kumplessiv, il-Kummissjoni tistenna li l-Artikolu 122a se jgħin biex ikunu allinjati iktar mill-qrib l-inċentivi tal-emittenti u l-investituri. B'hekk, it-titolizzazzjoni ssir iktar soda u titqanqal kunfidenza ġdida f'dan is-sors ta' finanzjament. Il-konsegwenza aħħarija se tkun li jerġa' jkun hemm ritorn għal volumi kbar ta' titolizzazzjonijiet bħala sors ta' finanzjament mill-ġdid tas-self tas-settur finanzjarju lill-ekonomija reali, madanakollu filwaqt li jkunu evitati l-eċċessi li kienu evidenti matul il-kriżi. Rigward il-kwistjoni speċifika dwar l-effikaċja tal-livell minimu ta' ritenzjoni magħżul, il-Kummissjoni tikkonkludi li l-livell minimu moderat ta' ritenzjoni eżistenti ta' 5% għandu jinżamm, filwaqt li tirrikonoxxi li investituri għandhom jirrikjedu livelli ta' ritenzjoni ogħla skont it-titolizzazzjoni kkonċernata. 19. Għalhekk, il-kunċett kumplessiv tal-Artikolu 122a jista' jkun mistenni li se jilħaq l-iskop tiegħu. Bħala konklużjoni dwar dan ir-rapport, il-Kummissjoni se tindika għadd ta' punti tekniċi mressqa mill-KSBE li huma diskussi fil-qosor fl-anness għal dan ir-rapport. Il-Kummissjoni tqis li f'dan il-kuntest, m'hemmx bżonn immedjat li jiġu proposti bidliet leġiżlattivi għall-Artikolu 122a. Madanakollu, il-Kummissjoni se ssegwi mill-qrib l-iżviluppi internazzjonali f'dan il-qasam, filwaqt li tirrikonoxxi li anke f'ġurisdizzjonijiet barra l-UE, hemm interess fl-introduzzjoni ta' rekwiżiti simili għall-Artikolu 122a, inklużi r-rekwiżiti ta' ritenzjoni. Hekk kif dawn l-iżviluppi jimmaterjalizzaw iktar, il-Kummissjoni se tiżgura li l-Artikolu 122a, se jkun ivvalutat ukoll fid-dawl ta' soluzzjonijiet differenti potenzjali li għandhom ġurisdizzjonijiet oħra. Anness- punti tekniċi identifikati mill-KSBE A) Metodi ta' ritenzjoni 20. Il-KSBE jirrakkomanda modifika tal-metodi ta' ritenzjoni li jippermettu r-ritenzjoni ta' sehem mir-riskju li għandha kull waħda mill-iskoperturi titolizzati milli ritenzjoni ta' skoperturi għas-segmenti tat-titolizzazzjonijiet mibjugħa lill-investituri. Bħalissa dan diġà jista' jsir skont il-paragrafu 1(b) tal-Artikolu 122a, madanakollu fil-każ speċifiku biss ta' "titolizzazzjonijiet li jduru". Ikun utli li tkun evalwata bidla għal dan l-Artikolu li tippermetti użu iktar wiesa' ta' dan il-metodu ta' ritenzjoni fil-kuntest tat-tħejjija ta' direttiva futura li temenda. B) Eżenzjonijiet 21. Għadd ta' eżenzjonijiet għall-applikazzjoni tar-rekwiżit ta' ritenzjoni għall-Artikolu 122a huma elenkati fil-paragrafu 2 tal-istess Artikolu. B'mod partikolari, titolizzazzjoni hija eżentata meta skoperturi titolizzati huma pretensjonijiet jew pretensjonijiet potenzjali għal i) gvernijiet ċentrali jew banek ċentrali, gvernijiet reġjonali, awtoritajiet lokali u entitajiet tas-settur pubbliku tal-Istati Membri; ii) istituzzjonijiet li huma assenjati piż ta' riskju ta' 50% jew inqas skont l-Artikoli 78 sa 83; jew iii) banek multilaterali li għandhom riskju ta' kreditu komparabbli għall-banek ċentrali. 22. Bl-istess mod, id-Direttiva tipprovdi li r-rekwiżit ta' ritenzjoni ma għandux japplika għal: i) transazzjonijiet ibbażati fuq indiċi ċar, trasparenti u aċċessibbli, fejn l-entitajiet ta' referenza sottostanti huma identiċi għal dawk li jikkostitwixxu indiċi ta' entitajiet li hu kkumerċjalizzat ħafna, jew li huma titoli negozjabbli oħra barra minn pożizzjonijiet ta' titolizzazzjoni; u ii) self issindikat, riċevibbli mixtrija jew tpartit tal-inadempjenzi tal-kreditu ("credit default swaps") f'każ fejn dawn l-istrumenti ma jkunux użati bħala pakkett u/jew hedge għal titolizzazzjoni li hija koperta mir-rekwiżit ta' ritenzjoni. 23. Ir-raġuni fundamentali ta' dawn l-eżenzjonijiet hija li t-titolizzazzjonijiet mal-iskoperturi sottostanti elenkati hawn fuq, għandhom ftit importanza f'termini ta' inċentiv allinjat ħażin minħabba li, jew a) l-assi titolizzati għandhom riskju partikolarment baxx, jew b) l-emittent ftit għandu libertà biex jagħmel it-titolizzazzjoni b'mod li jkun ta' żvantaġġ għall-investituri minħabba li l-kompożizzjoni tat-titolizzazzjoni hija determinata mill-kompożizzjoni ta' indiċi. Ir-referenza għal self issindikat, riċevibbli mixtrija u tpartit tal-inadempjenzi tal-kreditu filfatt ma jikkostitwixxix eżenzjoni, anzi jikkjarifika li dawn it-tipi ta' strumenti fihom nfishom ma jikkostitwux titolizzazzjonijiet – sakemm ma jkunux qed jintużaw attwalment bħala pakkett għal titolizzazzjoni - u għalhekk ma jaqgħux taħt ir-rekwiżit ta' ritenzjoni. 24. Il-KSBE jargumenta li dawn l-eżenzjonijiet ma jikkostitwixxux possibbiltà li jkun evitat ir-rekwiżit ta' ritenzjoni f'sitwazzjonijiet fejn għandu japplika, iżda jkompli jgħid li l-eżenzjoni li tirreferi għal istituzzjonijiet li huma assenjati piż ta' riskju ta' 50% jew inqas, tista' tidher bħala waħda problematika. Il-KSBE iqis li skont l-Artikoli 78 sa 83 tas-CRD, piżijiet ta' riskju ta' 50% jew inqas huma assenjati għall-iskoperturi ta' riskju tal-kreditu ta' entitajiet li ngħataw klassifikazzjoni għolja mill-aġenziji tal-klassifikazzjoni tar-riskju u jinnota li, kif uriet biċ-ċar il-kriżi preżenti, klassifikazzjoni għolja bħal din ma kienet l-ebda garanzija tal-kapaċità tal-entità li tħallas lura l-obbligi ta' kreditu tagħha. Bl-istess mod, il-KSBE jargumenta li l-eċċezzjonijiet relatati mal-gvernijiet reġjonali u mal-banek multilaterali tal-iżvilupp, għandhom ikunu limitati għal dawk l-iskoperturi li huma trattati bħala skoperturi għall-gvernijiet ċentrali u l-banek ċentrali minħabba r-riskju baxx li ma josservawx l-obbligi tagħhom. Il-Kummissjoni se taqbel mal-opinjoni li l-iskoperturi msemmija fl-eżenzjoni mhumiex ekwivalenti f'termini ta' profil tar-riskju, għalkemm fit-tendenza l-Kummissjoni taħseb li l-iskoperturi kollha msemmija jistgħu jitqiesu bħala riskju ta' kreditu relattivament baxx. Il-grad aċċettabbli ta' riskju għal din l-eżenzjoni huwa kwistjoni ta' opinjoni u l-KSBE ma ndagax iktar dwar din il-kwistjoni. Iktar minn hekk, il-Kummissjoni hija tal-opinjoni li t-tħassib dwar l-aġenziji ta' klassifikazzjoni tal-kreditu bħala miżura ta' riskju, fil-prinċipju huwa validu, iżda m'hemm l-ebda miżura alternattiva ta' riskju minbarra l-valutazzjonijiet tal-istituzzjonijiet tal-kreditu stess li tista' ssir referenza għalihom fil-leġiżlazzjoni. Min-naħa l-oħra, il-Kummissjoni temmen li l-eżenzjoni eżistenti għandha tinżamm minħabba nuqqas ta' evidenza ċara li jkunu insuffiċjenti l-livell ta' riskju fl-iskoperturi kkonċernati jew il-klassifikazzjonijiet tal-aġenziji ta' klassifikazzjoni bħala miżura approssimata għal-livell ta' riskju ta' dawk l-iskoperturi. 25. Il-KSBE barra minn hekk iqis li eżenzjoni waħda addizzjonali għandha tkun inkorporata fl-Artikolu 122a sabiex tevita titolizzazzjonijiet ibbażati fuq obbligi tal-istituzzjoni stess, inklużi bonds koperti li l-kollateral sottostanti tagħhom ikun jidher fil-karta tal-bilanċ tal-istituzzjoni emittenti, milli jaqgħu fl-ambitu tal-Artikolu 122a. Il-Kummissjoni hija tal-opinjoni li titolizzazzjoni tal-obbligi stess ta' bank, b'mod partikolari ta' pretensjonijiet ta' bonds koperti, jaqgħu tipikament taħt l-eżenzjoni eżistenti għal skoperturi għal istituzzjonijiet sakemm il-bank ikkonċernat huwa klassifikat esternament u jippreżenta kwalità ta' kreditu partikolarment dgħajjef[9]. Għalhekk, minħabba li l-eżenzjoni eżistenti għandha tinżamm, il-Kummissjoni mhix se tikkunsidra li tipproponi din l-eżenzjoni addizzjonali. c) Dispożizzjonijiet u salvagwardji oħra 26. FIT-TALBA TAGħHA GħAL PARIR, IL-KUMMISSJONI KIENET TALBET LILL-KSBE JEKK GħANDHOMX JIżDIEDU MAT-TEST TAL-ARTIKOLU 122A DISPOżIZZJONIJIET U SALVAGWARDJI ADDIZZJONALI SABIEX IKUN INDIRIZZAT IL-POTENZJAL GħALL-EMITTENTI LI JEVITAW IR-REKWIżIT TA' RITENZJONI. F'DAN IL-KUNTEST, IL-KUMMISSJONI ENFASIZZAT TħASSIB WIEħED DWAR IL-KAPAċITÀ LI T-TRANżAZZJONIJIET IKUNU STRUTTURATI B'MODI LI JEVITAW L-APPLIKAZZJONI TAR-REKWIżIT TA' RITENZJONI, B'MOD PARTIKOLARI PERMEZZ TA' KWALUNKWE STRUTTURA TA' TARIFFI JEW PRIMJUM. IL-KSBE JARGUMENTA F'DAN IL-KUNTEST LI MHUX SE JKUN POSSIBBLI LI JKUNU KKUNSIDRATI L-FATTURI KOLLHA LI JISTGħU JOSTAKOLAW L-EFFIKAċJA TAR-REKWIżIT TA' RITENZJONI. GħALHEKK, FL-OPINJONI TAL-KSBE, TħASSIB BħAL DAN GħANDU JKUN INDIRIZZAT BILLI JINTALAB L-IżVELAR TA' TARIFFI U TA' STRUTTURI TA' RIMUNERAZZJONI LI JIPPERMETTI LILL-INVESTITURI BIEX IKOLLHOM OPINJONI DWAR L-IMPATT FUQ L-INTERESSI TAL-ORIġINATUR. 27. Il-Kummissjoni taqbel mal-KSBE li huwa diffiċli biex fil-leġiżlazzjoni jkun eliminat kwalunkwe attentat mill-emittent biex inaqqas l-effikaċja tal-livell minimu ta' ritenzjoni ta' 5%. Kif kien diskuss iktar qabel f'dan ir-rapport, id-diliġenza dovuta mill-investituri għandha rwol ewlieni li jkopri wkoll il-politika ta' ritenzjoni adottata f'titolizzazzjoni individwali. Hija r-responsabbiltà tal-istituzzjonijiet ta' kreditu investituri li jeżerċitaw id-diliġenza dovuta rikjesta fil-paragrafu 4(a) u (b) tal-Artikolu 122a kemm fuq il-mekkaniżmu ta' ritenzjoni kif ukoll fuq il-profil tar-riskju iktar wiesa' ta' tranżazzjoni u dak ikun jinkludi riskji ġġenerati minn strutturi ta' miżati mhux tas-soltu. Min-naħa l-oħra, hija r-responsabbiltà tal-awtoritajiet ta' superviżjoni li jiżguraw li dan isir b'mod effikaċi. Il-Kummissjoni temmen li r-rekwiżiti tad-diliġenza dovuta tal-Artikolu 122a jistgħu jikkostitwixxu bażi suffiċjenti biex ikun żgurat li l-investituri jaġixxu bi prudenza f'dan ir-rigward u l-awtoritajiet ta' superviżjoni jkunu jistgħu jiżviluppaw iktar linjigwida għal dan il-għan. 28. F'kuntest differenti, il-KSBE jinnota li l-Artikolu 122a ma jispeċifikax il-mekkaniżmu preċiż għar-rekwiżiti ta' żvelar u b'mod partikolari li l-lingwa kurrenti tirrikjedi biss li l-oriġinaturi "jiżvelaw b'mod espliċitu" li huma jaqdu r-rekwiżit ta' ritenzjoni. Il-biża' tal-KSBE hija li dan ir-rekwiżit jista' jkun miftuħ għal interpretazzjoni wiesgħa. Il-KSBE għalhekk jirrakkomanda li l-Kummissjoni għandha tikkunsidra jekk il-lingwa hix qawwija biżżejjed biex tilħaq l-objettivi tagħha, speċjalment b'kunsiderazzjoni li dan ir-rekwiżit huwa intenzjonat li jintlaħaq fuq bażi regoli. Il-Kummissjoni taqbel li t-test ta' kompromess li nstab fil-proċess leġiżlattiv ma jimponix direttament rekwiżit dwar l-emittent tat-titolizzazzjoni iżda biss indirettament permezz tal-investitur. Il-Kummissjoni tfakkar li f'dan il-kuntest kien hemm għażla konxja biex l-investituri jintalbu jiżguraw li l-emittenti jżommu l-iskoperturi, minħabba li l-emittenti ta' titolizzazzjonijiet li jsibu ruħhom f'portafolji ta' investiment Ewropej, huma stess jistgħu jew ma jistgħux ikunu suġġetti għal-leġiżlazzjoni Ewropea. Fid-dawl ta' din il-problema, kellu jinstab bilanċ biex jintgħażel kliem li jkun effikaċi wkoll għal titolizzazzjonijiet prodotti barra l-UE li fl-istess ħin ma jpoġġux piż żejjed mhux dovut fuq l-investitur Ewropew. B'mod partikolari, ir-rekwiżit għal darb'oħra għandu jkun meqjus fil-kuntest tar-rekwiżit addizzjonali fuq l-investitur biex ikun analizzat l-impenn reali tal-oriġinatur. Il-Kummissjoni taqbel li l-kwistjoni dwar il-bżonn għal rekwiżiti iktar ċari dwar l-emittent madanakollu jixirqilhom ikunu kkunsidrati iktar u temmen li din il-kwistjoni tista' ssib is-soluzzjoni tagħha fl-iżviluppi internazzjonali li għaddejjin bħalissa li jistgħu jirriżultaw f'rekwiżiti ta' ritenzjoni anke f'ġurisdizzjonijiet ewlenin oħra. Il-Kummissjoni għalhekk se tkompli ssegwi din il-kwistjoni billi timmonitorja l-iżviluppi rilevanti barra l-UE. D) Strutturi tal-gruppi 29. Rigward l-istrutturi tal-gruppi, il-KSBE jiġbed l-attenzjoni li f'termini assoluti, il-prinċipju tal-applikazzjoni tar-rekwiżit ta' ritenzjoni fuq livell kemm individwali kif ukoll konsolidat, xorta jibqa' l-każ ġenerali, filwaqt li r-rekwiżit ta' ritenzjoni jista' jkun moqdi fuq bażi konsolidata meta l-oriġinaturi jew l-isponsors ikunu parti mill-istess grupp. Din il-possibbiltà tal-aħħar hija suġġetta għal sett ta' kundizzjonijiet stretti. Għalhekk, ir-rekwiżit ta' ritenzjoni mhux obbligatorju fuq bażi individwali fil-każ ta' entità speċjalizzata li ma toħroġx direttament l-iskoperturi titolizzati iżda hija parti mill-istess grupp bħall-entitajiet tal-oriġinaturi. Il-KSBE jinnota li arbitraġġ regolatorju jista' potenzjalment joħloq gruppi transkonfinali fejn entitajiet differenti huma bbażati f'ġurisdizzjonijiet differenti iżda jemmen li l-linji gwida ta' implimentazzjoni tal-KSBE dwar il-konverġenza tas-superviżjoni , għandhom jindirizzaw din il-kwistjoni. 30. Il-KSBE jiġbed l-attenzjoni għal problema addizzjonali li l-entità li żżomm l-interess fit-titolizzazzjoni f'isem entitajiet ta' grupp oħra, tista' titkeċċa minn grupp, pereżempju permezz ta' bejgħ. Il-KSBE jiġbed l-attenzjoni li f'dak il-każ, l-entitajiet ta' grupp l-oħra, ikollhom jindirizzaw din il-kwistjoni billi jerġgħu jakkwistaw skoperturi għat-titolizzazzjoni sabiex ikunu jistgħu jkomplu jikkonformaw mar-rekwiżit ta' ritenzjoni. Ladarba dan ikun seħħ, ir-rekwiżit ta' ritenzjoni jista' jkun mistenni li jilħaq l-objettiv tiegħu. [1] Għal konvenjenza, dan ir-rapport juża t-terminu "emittent" għal banek li jagħmlu dawn iż-żewġ attivitajiet, anke jekk biex inkunu preċiżi, it-titoli attwalment jinħarġu minn entità speċjali apposta u l-emittent teknikament huwa l-isponsor jew l-oriġinatur skont it-termini tad-Direttiva. [2] Investituri individwali kienu esposti indirettament biss għat-tranches ta' titolizzazzjoni u sa limitu limitat ħafna; meta huma xtraw prodotti finanzjarji li fihom tranches ta' titolizzazzjoni, kien ikollhom riskji sottovalutati kemm minħabba l-prattiki tas-self kf ukoll minħabba t-trasparenza mhux adegwata tal-prodott. [3] Ara l-Anness għal estratt tat-test tad-Direttiva [4] Ara d-disa (9) subparagrafu tal-Artikolu 156. [5] bħall-kards tal-kreditu jew self fuq karozzi [6] Wieħed għandu jinnota li r-rekwiżiti se japplikaw biss għall-ħarġiet ġodda u wara perjodu ta' konċessjoni anke għal titolizzazzjonijiet li ilhom jeżistu li "mtlew mill-ġdid" b'self ġdid li għandu jkun titolizzat. [7] Jiġifieri pereżempju l-ewwel telf jew tranches differenti ta' titolizzazzjoni. [8] Pereżempju Franke, G., u Krahnen, J.P., (2008) “The Future of Securitization”, mimeo jew ir-Rapport dwar l-Istabbiltà Finanzjarja Globali tal-FMI ta' Ottubru 2009. [9] L-eżenzjoni provduta għal pretensjonijiet fuq istituzzjonijiet skont il-Paragrafu 3(c)